LidanRubinov/Halacha-QA huggingface dataset:
שאלה: יש אנשים שאין להם זכות לחזור בתשובה?:, ברוך השם אני בת 17 וזכיתי לחזור בתשובה לפני 3 שנים. על המשפחה שלי אני עדיין מתפללת כבר שלוש שנים. ההורים שלי כבר כבני 50, כל השנים האלה שהם חיים והם עדיין לא חזרו בתשובה.( אני לא מבינה איך אפשר להיות כ"כ עיוורים?)האמת אפשר להבין אותם, הם כל היום רואים טמבלוויזיה שאומרת ומראה רק רע על הדתיים.הדתיים זורקים אבנים, הדתיים האלה והדתיים האלה וכו וכו. כל כך בא לי להגיד להם כמה טוב השם "טעמו וראו כי טוב השם" כ"כ טוב לי בעולם הזה מאז שחזרתי בתשובה אני כמעט ולא עצבנית, מבחינתי הכל לטובה, לא בדיכאון ולא בעצבות ומשתדלת להיות בשמחה תמיד! זה חיים אחרים לגמרי. אני רוצה שגם הם יהנו!! הם כל היום סובלים, עצבניים, כועסים, אני רוצה לטובתם ואני גם רוצה שהם יחזרו בתשובה! השאלה היא האם יש להם זכות לחזור בתשובה והאם התפילות שלי יעזרו?
תשובה: ב"ה אני מאוד מאוד מבין אותך. לא קל לחזור בתשובה, את זכית, את עשית משהו נפלא, אבל לא לכולם זה קל. בדרך כלל כשאנשים עוברים גיל מסויים הדבר נהיה להם יותר קשה, אבל לעולם אסור להתייאש. את חייבת להמשיך ולהאמין, להמשיך ולהשקיע. אני מאמין שהם רואים אותך, רואים שטוב לך, ורוצים גם כן שיהיה להם טוב, אך את יודעת מה מושך אותם, את יודעת כמה קשה להם, ואת מבינה אותם. לא קל לעבור שינוי. אבל בעזרת ה' זה יגיע, ובוודאי שהתפילות מאוד מאוד עוזרות. המשיכי להתפלל עליהם, המשיכי לעשות כל מה שאת יכולה. תכבדי אותם, תשדרי להם שמחה, תחזקי אותם, ותמשכי אותם לדברים מענגים של הדתיים, לדברים שהם ירגישו שדווקא כיף להיות עם האנשים האלו, עם אלו שמחזקים אותם. אשמח להיות בקשר ולחזק אותם דרכך. הרב יצחק גרינבלט zahig1 gmail.com
שאלה: סליחה לחמותי ביום כיפור: רבתי עם חמותי. זה היה ריב נוראי ומכוער, נאמרו הרבה מילים מכוערות. ברור לי שעלי להתנצל אולם היא אמרה ועשתה דברים שאינני מסוגלת לדבר איתה בגינם. מה לעשות?
תשובה: : לכתוב לה מכתב שבו את מתארת איפה את נמצאת עתה. נוסח המכתב: לצערי הקשרים ביננו אינם טובים. אין בידי עתה לתקן ולנקות לגמרי את הקשר. מקווה שבעתיד נצליח שוב להיות בקשר ושהקשר יהיה נקי.
שאלה: צניעות בבית: האם עלי להיות לבושה בהתאם לכללי הצניעות כשאני: 1. בבית לבד. 2. לא לבד בבית אבל אף אחד לא רואה אותי. 3. כשאבא שלי בבית. 4. כשאחים שלי בבית. 5. כשיש רק בנות.
תשובה: יש הלכה ויש מידת חסידות. מצד מידת חסידות, אישה נוהגת בצניעות גם כשהיא לבד, כלשון הגמ' שאפילו כתלי הבית לא יראו את האישה שלא בצניעות. אולם מצד ההלכה אין חיוב של צניעות בבית לבד וגם לא כשאף אחד לא רואה אותך. בנוגע לאבא אין איסור אולם רק לבוש שאין את מרגישה בו בושה. בפני האחים ניתן להקל בנוגע למכנסיים אולם לא בנוגע לשאר הדברים. כשיש רק בנות, מצד ההלכה אין איסור אולם מצד התרבות והאקלים החברתי שאנו רוצים שיהיה בין הבנות ראוי להתלבש בצניעות. גם כאן ניתן להקל בענין מכנסיים.
שאלה: פתיחת ארון הקודש בסליחות: שבוע טוב, מתי נעשית פתיחת ארון הקודש באמירת הסליחות? השאלה נשאלה בהמשך לשאלה "בשר שלא הוכשר"
תשובה: לפי מנהג האשכנזים, פותחים את ארון הקודש לפני הפסוקים המתחילים ב"שמע קולנו" וסוגרים לאחר הפסוקים לפני הוידוי.
שאלה: ידע אקטואלי לתלמיד חכם: האם יש ענין שתלמיד חכם ידע את החדשות והאקטואליה? למה?
תשובה: אני חושב שהוא צריך לדעת, כמו שהראי"ה היה קורא כדי לדעת מה קורה. אבל לא לעשות מזה טקס שלם אלא רק לקרוא את הדברים החשובים. שלכל תלמיד חכם יהיה מישהו שיביא לו את הכותרות של הדברים החשובים שמתרחשים בעולם. בחור ישיבה לא צריך את זה ועדיף שהוא יהיה שקוע בעולמה של תורה.
שאלה: רחיצה בבית מלון בראש השנה: בראש השנה אני שוהה במלון. מהם התנאים בהם אוכל לרחוץ בחג, והאם ניתן לעשות זאת במים חמים? מראש
תשובה: השאלה מתיחסת לבית מלון כי שםהשאלה חמורה יותר גם בבית פרטי אין לשטף את כל ה גוף בבאאחת במים חמים אפילו אם הם מדוד שמש אלא רק במים קרים או פושרים קצת פחות מחום הגוף המתארח בבית מלון אל יפתח בשבת את ברז המים החמים בשום פנים. אלא יקפיד לשמור את הידית בקצה הימני כי במלון יש מערכת של חימום מים במשך כל השבת וכל הוצאת מים חמים גורמת לבישול מים בשבת
שאלה: שימוש בקופת צדקה: בעבר קיבלתי קופת צדקה של ישיבה מסויימת. לפני זמן מה התחלתי לתת לאותה ישיבה תרומה בהוראת קבע חודשית. האם אני יכול להחליט כי מהיום ואילך אני שם בקופה זו עבור מוסד אחר? ב ו
תשובה: תבקש רשות מהישיבה בעלת הקופה
שאלה: דינם של הושענה רבה ושמחת תורה: האם הושענה רבה ושמחת תורה נחשבים לימי חג עם כל הדינים של החג או לימי חול המועד?
תשובה: הושענא רבה הוא כחול המועד ואילו שמחת תורה הוא יום טוב.
שאלה: דין כוסות חרס שהיה בהן יין לא כשר: מה עושים עם כוסות חרס שהיה בהן יין לא כשר (היה כתוב עליו מפורש "לא כשר")?
תשובה: וברכת ד' אם היין שהה בכוס 20 דקות, יש להגעיל את הכלי. אמנם בכלי חרס לא מועילה הגעלה, אבל לגבי כבוש ביין נסך יש להכשיר בעירוי או בהגעלת ג' פעמים. כתיבה וחתימה טובה הרב יהודה הלוי עמיחי מכון התורה והארץ כפר דרום אשקלון
שאלה: מזוזות בכתב האר"י הקדוש: ברשותי עשר מזוזות בני 18 שנה. כל 3 שנים אני בודק אותם בואתו מקום. השנה הבודק אמר לי שהמזזות כשרות ומהודרות אך הם כתובות בכתב האר"י הקדוש ואני ספרדי. מה עליי לעשות? לפני ההחלפה אני רוצה להיות בטוח. וחג שמח
תשובה: אין צורך להחליף כולם כשרות ללא פקפוק.
שאלה: השפעת הלימוד בישיבה על אישיות האדם: האם אישיותו של בחור שמגיע בשיעור א לישיבה - משתנה עם הזמן או שאפילו לימוד ממושך של מספר שנים לא משנה את תכונות האדם ואופיו, והוא נשאר "אותו דבר"? אם כך - אז במה בעצם חל שינוי בבחור בתקופת לימודי בישיבה?
תשובה: : אין שוב דבר שנעשה מאליו. אין גם כללים כיצד הדברים פועלים. אנו יכולים לומר בכלליות שהתורה אינה רק ספר מידע אלא היא פועלת ומשנה את הלומד. אולם גם זאת תלוי עד כמה אדם לומד לשמה. ככל שאדם לומד לשמה כך התורה פועלת עליו יותר. בכל אופן בדרך כלל השינוי לא בא רק ע,י הלימוד אלא גם בעבודה מכוונת לשינוי ותיקון המידות. כפי גודל העבודה והמאמץ כך גודל השינוי.
שאלה: האישיות משתקפת בפנים?: האם זה נכון שאופיו של האדם ומידותיו משתקפים בפניו? וכן להיפך - האם אדם עם פנים יפות, בהכרח זה אומר שהינו אדם מתוקן וישר? לפי זה, איך יש להתייחס ל"יופי" של אומנים ושחקנים, שאינם אנשים כ"כ טובים ומוסריים?
תשובה: : בגמ' מסופר על תנאים שהיו נאים ויופיים כנראה העיד על פנמיותם אולם יש בגמ' גם תנאים שמסופר עליהם שלא היו נאים ודווקא משום כך היתה גדולה מעלת חכמתם. ויש מצבים מיוחדים שבהם למרות שהאדם אינו יפה הוא מוצא חן בעיני הכל. כך ח אומרים על אסתר שלא היתה יפה ובכל אופן מכוח מידותיה והתנהגותה חוט של חן נסוך עליה וכל מי שרואה אותה מתאהב בה ורוצה קירבתה. האמנים קיבלו מתנה מאת יותר צלם האלוקים. את המתנה הזאת אפשר לפתח ולגרום שהיופי גם יעלה חן רב. אולם גם ניתן להשחית ולהרוס את היופי. מי שיש לו חוש רוחני יוכל להרגיש האם האמנים הורסים את המתנה האלוקית או מרוממים אותה.
שאלה: התרת נדרים לאישה: האם אני יכולה לגשת בעצמי ולא שליחים לבית הכנסת כדי שיתירו לי את נדרי (גם אם אני לא ממש בטוחה שנדרתי פעם נדר) בערב רה"ש אחרי שחרית? אציין שאני נשואה (ללא ילדים עדיין, לצערי) אבל אנחנו חילונים (דיי מסורתיים) ובעלי לא כ"כ בעניין של ללכת לבית הכנסת. אך אני כבר מס שנים מרגישה צורך חזק לעשות התרת נדרים. משהו בתוכי אומר לי שאני צריכה. האם מותר לי לגשת ולעמוד מול הרבנים (בצניעות כמובן)? אודה על תשובה בהקדם שהרי רה"ש ממש קרוב
תשובה: וודאי שאת יכולה מאחר והתרת נדרים צריך לעשות הנודר. נוהגים שהבעל יכול להיות שליח אבל לא אדם אחר. אבל מאחר ולא נהוג שנשים באות לבית הכנסת לצורך התרת נדרים נראה שעדיף שתיצרי קשר עם מכר שלך דתי שיארגן לך התרת נדרים בבית שלך או שלו. אם אינך מכירה מי שיכול עזור לך ואת מעוניינת שננסה לעזור, שלחי לנו את מקום מגורייך ודרך להתקשר איתך וננסה לעזור. בברכת התורה, WWW.Yeshiva.org.il
שאלה: חישוב זמן הזריחה   שקיעה :, נתקלתי במשהו מוזר בקשר לזמנים של הזריחה והשקיעה. אני מחשב את הזריחה והשקיעה לפני הנוסחה שמופיעה בויקיפדיה והתוצאה מאוחרת בזריחה ומוקדמת בשקיעה באופן קבוע ב2 דקות מהזמנים שמופיעים באתר אני ישמח להבין מה ההסבר לזה, הנושא מעניין אותי. נ.ב חישבתי לפי המיקום של ירושלים (31.47, 35.10-) בלי ההפרש של הגובה
תשובה: זריחה ושקיעה המופיעים באתר הינם מושגים הלכתיים וישנם שיטות הלכתיות שונות לגבי חישוב זריחה ושקיעה. לכן אם רוצים לדעת זמן הלכתי מסוים יש לחשבו כפי שהלכה קובעת ולא כמו שויקיפדיה מחשבת. כמו כן, דרושה סמכות רבנית שתפסוק באיזו שיטת חישוב הלכתית נשתמש ולגבי איזו הלכה. ליתר פירוט על כללי זמני היום ההלכתיים באתר לחץ כאן. אני מצרף קישורים נוספים. כמובן שתוכל לחפש ולמצוא עוד הרחבות בעניין של זריחה שקיעה וזמני היום ההלכתיים בכלל: שיעור באתר המדבר על זמני הבוקר. שיעור בבנושא הגדרת זמני הלילה. כמו כן, תוכל להעמיק בנושא ע"י הספר "הזמנים בהלכה" של הרב בייניש. Yeshiva.org.il
שאלה: עבודה בחול המועד: האם מותר לעשות עבודות שיפוץ, בינוי ופיתוח בבית ספר בחול המועד, שהוא זמן שבו התלמידים בחופש?
תשובה: חוה"מ אינו זמן לשיפוצים, לשם כך יש חופש גדול או לנצל את הימים ביון יוכ"פ לסוכות.
שאלה: בין שירותים לאמבטיה: אני צריכה בלי נדר לשפץ את האמבטיה והשירותים שמה שמפריד ביניהם היום זה משקוף, האם הרכבת דלת ביניהם תפתור את הבעיה שיהיה אפשר לנטול שם ידיים? אבקש להנחות אותנו מה לעשות.
תשובה: כן.
שאלה: טיפות עיניים ביום כיפור!: יש לי דלקת בעיניים ואני צריך לשים טיפות עיניים 4 פעמים ביום. הבנתי שמותר לשים את הטיפות בשבת. האם מותר לשים את הטיפות ביום כיפור וראש השנה? (יש לציין שהטיפות הם תחליף דמעות )
תשובה: כל עוד יש צורך רפואי - מותר.
שאלה: כהן שמאלי ומרצה לאנטומיה: ב"ה לכבוד הרב, 1. למדנו שכהן שמאלי פסול לכהונה. האם זה נכון, ואם כן, מדוע? 2. כתוב שיש בגוף האדם שס"ה גידים, אולם יש מרצה לאנטומיה במקום בו אני לומדת שטוען שיש הרבה פחות מזה. איך ניתן ליישב את זה? רבה!!
תשובה: : כהן שמאלי לא פסול לכהונה. אולם עבודות המקדש צריכות להעשות ביד ימין. לגבי הגידים, הכל תלוי איך צורת המנין וכמה כל גיד נחשב.
שאלה: תפילות בחגים: יש לי כמה שאלות על התפילות בחגים: 1.האם תפילת שמונה עשרה של תפילות מנחה וערבית של של המועדים (ראש השנה, סוכות ופסח) הם אותן התפילות של יום חול? ומה לגבי חול המועד? ואם הם לא אותן התפילות, אז מהיכן ניתן להשיג אותן? 2.האם ביום כיפור קוראים את ברכות השחר?
תשובה: 1. בימים טובים כמו ראש בשנה יום הכיפורים יום טוב ראשון של סוכות וכו' התפילות אינם כמו ביום חול ויש להיעזר במחזורים אותם ניתן להשיג בחנויות. יש גם סידורים רגילים בהם מופיע הנוסח המיוחד. בחול המועד הנוסח הוא כמו ביום חול בתוספת יעלה ויבוא המופיע בסידור בתוך תפילת שמונה עשרה. 2. כן
שאלה: נציג וועד ההורים לקניית מתנות: וועד ההורים רצה לקנות מתנה לגננת ונתן לי 300 לקנייה, הלכתי לרשת מסויימת שם אמרו לי כיון שאני קונה בסכום כזה אני רשאי לקנות במחיר מוזל חפץ אחר, האם יש בעיה בכך? שאלה נוספת, אם יש חנות סמוכה לביתי וחנות רחוקה מביתי, ואני מעוניין ללכת לרחוקה כיון שהם נותנים שי נוסף למי שקונה אצלם, אם אני אלך לרחוקה אוכל לקבל את השי או שהשי שייך לוועד הורים?
תשובה: אין עם זה בעיה. לגבי השאלה השנייה, בגלל שהתאמצת ללכת לחנות הרחוקה השי שייך לך.
שאלה: בישול בחג ללא חג"ז: אין לי חגז כיצד בכל זאת יש אפשרות להשתמש בחג בגז מבלי להדליקו שלושה ימים ברציפות?
תשובה: אפשר להשאיר אש נמוכה אחת בלבד במשך כל החג והשבת אם את יכולה להספיק ולרכוש חגז לפני החג עשי זאת הוא פתרון טוב לכל השנה כשרוצים להשאיר תבשיל על האש והולכים לישון או יוצאים מן הבית לפחות דאגי לכך לחג הסוכות ושמחת תורה חג שמח ושנה טובה
שאלה: צליית כבד ובישלו: לכבוד הרב צליתי כבד קפוא בסיר גריל (גוף החימום נמצא למעלה) הנחתי בתוך הסיר רשת (הרשת מונחת במקום מיועד לה,שאינה נוגעת בתחתית הסיר) ובתחתית הסיר הנחתי נייר כסף על מנת שהנוזלים יטפטפו על הנייר כסף. הנחתי את הכבד (לא עשיתי חיתוכים בבשר הכבד לפני כן) על הרשת ומכסה הגריל צולה את הכבד רק מלמעלה מה דין הכבד? מה דין הסיר והרשת? לאחר מכן הפכתי את הכבד עם מזלג לכיוון השני וששני הכיוונים עברו צליה הוצאתי וחתכתי, הכבד היה מבחוץ קשה אך מבנים רך ויצא נוזל מה דין המזלג והסכין? לאחר מכן בישלתי את הכבד במחבת קרמי מה דין המחבת?
תשובה: וברכת ד' כבד שנצלה במכשיר המתואר צלייתו היא כשרה ואפשר לאוכלו כצלי. הרשת אין משתמשים בה לדבר אחר (מנהג בני אשכנז) הספרדים מעיקר הדין מקילים, אבל כפה"ח כתב שלכתחילה לא להשתמש לצרכים אחרים. לגבי הסיר יש להקל, ויש מהדרים לחמם את הסיר בחום הגבוה. אם הדם נגע בסיר עצמו דינו כשפוד שלבני אשכנז אסור ולספרדים מותר. אם הצלי בושל לאחר מכן, אין לעשות כן אבל לא אוסר את המחבת. חתימה טובה יהודה הלוי עמיחי מכון התורה והארץ כפר דרום אשקלון
שאלה: כיבוד הורים בלבישת ציצית: לפני כמה חודשים היה לי ריב קטן בהלכות ציצית (כמנהג האשכנזים) עם אבא שלי, הוא טען שיש חובה ללכת כל היום (גם ביום וגם בלילה) עם ציצית ואני אמרתי לפי הספר "פניני הלכה" (של הרב אליעזר מלמד) שמותר ללכת בלי ציצית. האם אני צריך לקיים את מצוות ציצית בגלל שאבא שלי אמר לי ללבוש ציצית או שמותר לי ללכת בלי ציצית?
תשובה: על פי ההלכה הפשוטה, ולא הנסתר, באמת אין חובה ללכת עם ציצית בלילה. פה לא שייך כיבוד אב כי זה דבר שלא נוגע לאבא, ולכן אתה יכול לעשות על פי מה שראית.
שאלה: הזזת שעון בראש השנה: האם מותר להזיז את מחוגי השעון בראש השנה ו או בשבת? כתיבה וחתימה טובה
תשובה: שעונים שלנו, המופעלים על בטריות, אין להזיז את מחוגיהם בשבת כיון שתוך כדי ההזזה השעון אינו עובד. שעונים ישנים שאינם מופעלים על ידי בטריות אלא על ידי קפיץ וכד', מותר לכוונם בשבת ואין בזה משום מתקן כלי או טלטול מוקצה.  שש"כ כח כו
שאלה: אכילת בשר עולה: האוכל בזדון או בשגגה מהבשר שנשחט לעולה, מה עונשו?
תשובה: אם האדם טהור הוא עובר על איסור לאו ואיסור עשה. הרב חיים כץ
שאלה: טבילה בליל ב  של ראש השנה: אני אמורה בעז"ה לטבול בליל ב של ראש השנה. האם זה אפשרי? ואם כן, כיצד אני נערכת לכך?
תשובה: ניתן בהחלט לטבול, ויש לנהוג באופן הבא: יש לעשות את כל ההכנות לפני כניסת החג. את השיער לסדר בצורה כזו שלא יווצרו קשרים. במהלך החג יש להישמר במידת האפשר מלכלולים הנדבקים  לא מומלץ כל כך להתעסק עם הטופי של הילדים.  וכן לא לאכול מאכלים הנדבקים מאוד לשיניים וכד'. בליל שני, לפני הטבילה, יש לבדוק היטב את כל הגוף שאין עליו שום לכלוך. לנקות את השיניים היטב עם מברשת שיניים  ומשחה נוזלית כדוגמת תיאדנט וכד'. ניתן לרחוץ איברים המועדים להתלכלך, במים חמים שהוחמו באותו ערב. כתיבה וחתימה טובה הרב שמואל הולשטיין
שאלה: דיני ראש השנה בזמן אבל: אמי נפטרה לפני כשבועיים. נשאלת השאלה: מהי ההלכה לגבי ראש השנה בזמן אבל? מה חובה לעשות ומה אסור לנו לעשות? בגלל שהחג קרוב מאוד - אשמח על תשובה מהירה.
תשובה: בראש השנה האבלים מתנהגים כרגיל, כמו בכל ראש השנה שנה טובה
שאלה: מי מרוויח מהכנסות מכירת הספר: כתבתי ספר שזמין כעת בצורה מודפסת באמזון (אתר מכירות באינטרנט). אני אקבל תמלוגים מהם עבור כל ספר שיוזמן. כיצד אני מחלקת את הסכום הזה ביני, המחברת, והעורכת שלי? מידע נוסף - העורכת החליטה לכתוב את הספר כאשר למדנו את החומר הזה כשעור שבועי והיא הוקסמה כל כך מהמידע, כך שאף פעם לא דיברנו על זה. אני המחברת והיא ערכה - הכינה את זה לדפוס
תשובה: את מחברת הספר ולכן לכאורה הבעלות על הספר היא שלך. ההגיון (אומדנא דמוכח) אומר שחברתך העורכת לא עבדה בחינם ולכן עלייך לשלם לה כפי שמקובל בשוק עבור עבודה כזאת. אם אתן מסכימות לחלק ביניכן את הרווחים במקום לשלם לה את הסכום עבור העבודה, זה גם ר גמור. הדבר החשוב הוא להגיע לסיכום ברור שישביע את רצון שני הצדדים. הרב משה ליב הכהן הלברשטט
שאלה: כשרות סכך מחצלת: האם ישנה סיבה שמחצלות דקות המיועדות לסכך מקבלות כשרות רק של גופים ספרדיים ולא אשכנזים? האם אשכנזים חייבים להשתמש רק בסכך העשוי מקנים (קיינעס ודומיו)? אם זו רק חומרה, כיצד ראוי לאשכנזים לנהוג?
תשובה: צריך לבדוק איך קושרים את הקנים האלה, כי יכול להיות שקשרו את המחצלת הזאת עם דבר שאינו ראוי לסיכוך ואז האשכנזים מחמירים והספרדים לא. מצד שני, יכול להיות שזה רק עניין טכני. למעשה, אני סובר שגם האשכנזים יכולים לסכך גם עם המחצלת קשורה בדבר שאינו ראוי לסיכוך, כי כך כתב הערוך השולחן. בכל אופן, יכול להיות שזוהי הסיבה שהאשכנזים לא נתנו לסכך כזה הכשר.
שאלה: יחס רבותינו לנשים: 1) בראשית דבריי אכתוב שאין בשאלה זו כל צד או קשר לאותם אנשים השואלים שאלות בדברי תורה ע"מ לפעול כקורדום לחפור בה ואע"פ ששאלה זו שמעתי מחוץ לספסלי בית המדרש אין לי תשובה ברורה. ידועה דעת הרמב"ן שכל חוקי תורתינו מיוסדים על פי השכל הישר, וכן הרמב"ם שכותב שמתוך דיני התורה הישרים אדם אוהב את בוראו, איך אפשר להסביר את זה שבת לא יורשת נחלה וכן אביה רשאי להשיאה למצורע או מוכה שחין או להכותה על פניה משום שזה כספו או שזכאי במצאיתה משום איבה (אב לא יפרס את ביתו?!) או מה שקנתה אישה קנה בעלה? ישנם עוד דוגמאות הקשות לי אך נראה לי שאני לא יודע את העיקר והבסיס. 2) רש"י בפרשת כי תצא (כב, טז): "ולקח אבי הנערה - מלמד שאין רשות לאשה לדבר בפני האיש" - איך זה מסתדר עם סוף הפרשה (כה, ז) "ועלתה יבמתו השערה אל הזקנים ואמרה."? 3) כשרש"י כותב שאין רשות לאשה לדבר בפני האיש, האם זה משום צניעות או משום כבוד? קצת קשה עם המציאות של היום? אשמח מאוד אם הרב יוכל לפרט,
תשובה: 1. עיקר הנחלה היתה אדמת ארץ ישראל שמחולקת לכל אחד לעבדה ולשמרה, ועבודת השדה בקיץ ובחורף בחריש ובקציר מתאימה לגברים ולא לנשים. אמנם במקום שאין בן קבעה התורה שהבת יורשת ולא האחים או הדודים, כי מסירות הבת לכבוד אביה תתן לה כח לעבוד את כל העבודות הקשות אפילו שלכתחילה אין זה לפי כוחותיה. אמנם במקום שהירושה מצומצמת ויש בנים ובנות קבעו חכמים על פי דעת תורה כי הירושה תהיה למזון האישה והבנות, והבנים יחזרו על הפתחים. ומה שאביה רשאי להשיאה למנוול או מוכה שחין מלמדת על האחריות שמוטלת עליו שאם יהיה החתן לא מוצלח האבא שהשיא את בתו יתן את הדין. ולהלכה למעשה אמרו ח שאסור לאדם להשיא את בתו קטנה עד שתגדל ותאמר בפלוני אני רוצה. ומי שהכה את בתו קטנה חיב להפריש כסף לפצותה וכשתגדל תקבל את כסף הפיצויים, ועל מה שהכה אותה שלא בצדק עבר על איסור תורה ויענש על כך. 2. כשבאים האיש והאישה לפני בית דין אין זה לכבוד האישה לדבר עם בית הדין, אמנם כשאין איש והיא צריכה מותר לה לומר את כל טענותיה בעצמה ללא שום סייג. ומותר לאישה שלא רוצה להופיע בפני בית דין לשלוח מיופה כח שיטען את טענותיה, ובזה כוחה ככח תלמיד חכם שאין זה מכבודו להופיע בפני בית דין והוא רשאי לשלוח נציג. אמנם אדם רגיל חייב להופיע בעצמו ואיננו רשאי לשלוח שליח. אם כן, כבוד האישה שקול ככבוד רב ותלמיד חכם ואין בזה שום פגם, להיפך.
שאלה: השתתפות בטקס עם שירת נשים בצבא: כחייל המשרת במילואים שנים רבות, התבקשתי לבוא לטקס צבאי שבו תהייה גם שירת נשים. הטקס חשוב לי, לאור הקידום הצבאי שאזכה בו במהלך הטקס. לא הצלחתי לשנות את מהלך הטקס ולמנוע את שירת הנשים. כאדם דתי - מה עלי לעשות? לצאת לפני שירת הנשים - יש ויפגעו. לא להופיע לטקס כלל - אפגע בהרבה אנשים.
תשובה: תמצא תרוץ טוב כדי לצאת לפני השירת נשים. אתה לא חייב הסברים לאף אחד למה פתאום אתה צריך לצאת.
שאלה: מקווה נייד לראש השנה: האם ניתן להרכיב מיכל מים גדול על נגרר ולהציבו בישוב שאין מקוה לטבילה עבור גברים בלבד (לראש השנה)?
תשובה: לטבילת עזרא מועילים מים שאובין המונחים בקרקע, כגון: מקוה שמילאוהו על ידי צינור וכד', אולם טבילה בכלי אינה מועילה.  מ"ב פח ד  בכל ענייני המקוה וטבילה בו צריך להכריע רב המקום, שלא תצא חס ו תקלה בעתיד בגלל הוראות לא ברורות.
שאלה: חלוקת התנ"ך לפרקים: איך אפשר להשתמש בחלוקה התנ"ך שמודפסת היום בתנ"כים, הרי ידוע שמקורה לא יהודי? איך יכול להיות שבמהלך הדורות לא קמה זעקה נגד העניין והחלוקה נכנסה לתנ"כים בלי הפרעה? השאלה נשאלה בהמשך לשאלה "חלוקת התנ"ך לתורה, נביאים וכתובים "
תשובה: : יתכן שחלק גדול מן הלומדים לא ידעו זאת. בפועל אנו לא מקדשים את חלוקת הפרקים ומלמדים באופן עניני. הפרקים הם רק דרך להתמצאות ולא קוד פרשני.
שאלה: מציאת כסף בחנות או באולם: ההלכה היא שהמוצא מציאה בחנות, אם מצא לפני הדוכן של המוכר הרי אלו שלו. א. מה קורה אם המוכר סגר את החנות בלילה, ולמחרת בבקר מיד בשעת פתיחת החנות, מצאתי כסף, האם אומרים שהמוכר זכה בלילה בכסף. ב. מה קורא באולם חתונות, מסתבר שזה אותו דין, והמוצא שם כסף הרי אלו שלו, האם זה נכון? ג. מה קורא אם בעל האולם סגר את האולם בלילה, ובאתי בבקר ומצאתי שם כסף, מה דינו, וכנ"ל האם בעל האולם זכה בכסף בלילה?
תשובה: התשובה בקצרה: בשני המקרים המציאה שייכת למוצא ולא לבעלי המקום. התשובה בהרחבה: לכאורה היה מקום לומר שהמציאה תיקנה לבעל החנות או לבעל האולם מדין קנין חצר, שקונה לאדם אפילו שלא מדעתו. אולם צריכים להתקיים שני תנאים כדי שיהיה קנין חצר: א. החצר תהיה מקום המשתמר לדעת הבעלים, כלומר החצר תהיה שמורה מפני אנשים שלא יוכלו להיכנס לשם באופן חופשי. ב. שהדבר הנקנה הוא דבר שעתיד להימצא ע"י הבעלים. במקרים שלנו שני התנאים אינם מתקיימים, במהלך היום כאשר המקום פתוח לכניסה חופשית של אנשים החצר אינה משתמרת ואינה יכולה לקנות לבעליה. במהלך הלילה כאשר המקום נעול, החצר נחשבת משתמרת, אולם הבעלים אינו חושב ללכת ולמצוא אבידות משום שחושב שגם אם ישנם כאלה בוודאי מישהו אחר מצא אותן, ולכן אף אם אכן במקרה נותרה שם אבידה שאיש לא לקחה, לגבי הבעלים נחשבת האבידה כדבר שאינו עתיד להימצא, וחצרו לא תקנה לו אותה במהלך הלילה. סיבה נוספת היא שיתכן שבעלי האבידה עדיין לא שם לב לדבר שאבד ממנו, וההלכה היא כאביי שיאוש שלא מדעת לא הוי יאוש ולא שייך למוצא, ולכן כשנפל לחצר נחשב שבא לידו באיסור ולכן לא קונה אף לאחר היאוש. וכך כתב הרשב"א (ב"מ כו:): "ואם תאמר תקני ליה חצרו לבעל החנות, איכא למימר משום דהויא חצר שאינה משתמרת ואע"ג דהוא עומד בצדה צריך הוא לומר תזכה לי שדי וכדתנן (י"א א') ואמר זכתה לי שדי זכתה לו שדהו, ולפי מה שכתבתי אני שאינו צריך לומר זכתה לי שדי שאני הכא דהוא רשות הרבים שהחנוני רוצה הוא בכניסת הרבים שיקנו ממנו והרי היא כרה"ר. וכל זה לדעת רבא דאמר יאוש שלא מדעת קונה אבל לאביי דאמר אינו קונה וקיי"ל כותיה א"א לחצירו לקנות לו משום דבאסורא בא לו ותו לא קניא כידו". ועיין גם ש"ך חו"מ סימן רס ס"ק כו, ובסימן רס"ח ס"ק ב'. מקורות נוספים: בבא מציעא יא ע"א, וכן שם דף כו ע"א בתוס' ד"ה דשתיך, ועיין שם בעוד רא' למשל מרדכי סימן רנט. וכן גמ' שם כו ע"ב, ושו"ע חו"מ סימן רס סעיף ה'. הרב ניר אביב
שאלה: צליית כבד וטיגונו: ממה שאני יודעת על מנת להכשיר כבד יש לצלות אותו על המנגל. למרות זאת בתוכניות טלוויזיה ובמתכונים שמתפרסמים באתרי האינטרנט מטגנים את הכבד במחבט עם שמן ועדיין מצויין שהמתכון הוא כשר. האם כשאני מטגנת כבד הכבד יהיה כשר? השאלה נשאלה בהמשך לשאלה "איך צולים כבד?"
תשובה: אם קודם כל צולים אותו, לאחר שיצא הדם אפשר לטגן אותו עוד פעם בשמן. אבל אם לא צלו אותו קודם לכן לבד, הוא אסור באכילה.
שאלה: לצום את צום גדליה: אני עוד חמשה חודשים חוגגת בת מצוה, האם אני חייבת לצום את צום גדליה?
תשובה: עד גיל בת מצוה את פטורה מצום זה. אולם יש מנהג לצום לפני בת המצווה שלושה צומות. לכן כדאי לברר מה המנהג במשפחה שלכם. כמו כן, כמובן שהדבר תלוי גם בהרגשה שלך. אם קשה מאוד אין לצום. שיהיה לך מזל טוב, הרב בנימין במברגר
שאלה: בן דוד כרב מחתן: אני וארוסתי לפני חתונה. האם הרב המחתן, שהוא למעשה בן דודתי, רשאי ויכול לערוך את החופה?
תשובה: אם יש לו אישור מטעם הרבנות, הוא יכול לערוך את החופה. רק לעדים אסור להיות קרובי משפחה.
שאלה: נפילת מזוזה!!!: במקום העבודה שלי ישנה מזוזה שדבוקה לדלת עם נייר דבק חזק כלשהוא ומאותו דלת יוצאים עם עגלות גדולות ואני בטעות באחת היציאות שלי החוצה ההייתי צומד לדלת ועם העגלה בטעות הפלתי את המזוזה, מה עלי לעשות בכדי לכפר על זה?
תשובה: על נפילת מזוזה אין צורך לעשות כפרה מסויימת ובמיוחד במקרה שלך שהיה בשוגג גמור. ראוי לתת כסף לצדקה.
שאלה: גלישה באינטרנט בחג: האם מותר לגלוש באתרים בחוץ לארץ של גויים בחג אם המחשב והאינטרנט במילא פתוחים?
תשובה: בשבת ובחג אין לגלוש באינטרנט, גם לא באתרים גויים. עצם הגלישה אסורה.
שאלה: יום החודש יוצא בכיפור, מותר להסתפר?: אני אבל על אימי. יום החודש יוצא בערב כיפור בט. יום שישי. סעודה וגילוי מצבה עושים ביום חמישי. מותר לי להסתפר בערב החג? ומי צריך לספר אותי? ושנה טוב אמן.
תשובה: הילדים של הנפטרת אינם יכולים להסתפר עד שיעברו 30 יום ובתנאי שיגערו בהם חבריהם ששערם ארוך. לאחר מכן, יכולים להסתפר כרגיל. שהקב"ה ישלח לכם תנחומים, הרב בנימין במברגר
שאלה: דין כוסות חרס שהיה בהן יין לא כשר: אני חושש שלא הבנתי מה עליי לעשות, שתו מהיין בכוסות חרס והיין שהה מעל 20 ד, האם יש לכוסות תקנה כלשהי? השאלה נשאלה בהמשך לשאלה "דין כוסות חרס שהיה בהן יין לא כשר"
תשובה: וברכת ד' אפשר לשתות בכוסות אלו משקים אחרים ולא יין. חתימה טובה יהודה הלוי עמיחי מכון התורה והארץ כפר דרום אשקלון
שאלה: השלמת תהליך התשובה בתפילות יום כיפור: לרב. הרמב"ם כותב בפרק א שסדר התשובה היא פירוט החטא, חרטה וקבלה לעתיד. ואילו בתפילות יום הכיפורים אנו מזכירים רק פירוט החטא ללא שום חרטה וקבלה לעתיד? כך זה גם נראה מלשון הוידוי שהוא הזכיר בפרק ב הלכה ח. האם אדם צריך להשלים בעצמו, מעבר לתפילה, לשון של חרטה וקבלה לעתיד?
תשובה: החרטה נראית במלים ולא שוה לנו. אנו מודים שהחטא לא היה שוה. ומה שאין בנוסח קבלה על העתיד נעוץ בשתי סיבות. הראשונה הוידוי כולל חטאים בשם כל ישראל ואיך נוכל לקבל במקומם. שנית, יש חשש שנקבל ולא נקיים, אז יהיה החטא חמור עוד יותר ח"ו.
שאלה: נעליים לילדים ביום הכיפורים: האם צריך להקפיד על ילדים מתחת לגיל חמש על העינוי נעילת סנדל העור?
תשובה: אין צורך להקפיד. אם יש בקלות נעלים מתאימות עדיף אך אין חובה.
שאלה: שטיפת כלים בשבת ובורר: לכבוד הרב לשאלתי שני חלקים על אותו בסיס:(החשש שלנו הוא בעניין בורר) כשאנחנו מורידים כלים אחרי הסעודה ומניחים במטבח, האם מותר להניח כל סוג כלי במקום אחר כגון: סכו"ם בצד, צלחות ליד וכוסות על השיש? והחלק השני לאחר שאני שוטפת את הכלי, האם מותר להניח כל כלי במקום המיועד לו במייבשת על השיש? ושנה טובה ומתוקה
תשובה: אסור למיין את הכלים. אולם אם את לוקחת כלי אקראי ושוטפת אותו, את יכולה לשים אותו במקומו. כלי אחר תשים במקום אחר. כלומר, למיין ממש אסור אולם לאחר שהכלי בידך את יכולה לשים אותו בכל מקום שאת רוצה אף שלבסוף הכלים יהיו מסודרים לפי סוג.
שאלה: מניקה ביוה"כ לאור צום ט  באב: לכבוד הרב, יש לי בן בן 4 חודשים אשר ניזון מחלב אם בלבד באמצעות שאיבה. את צום תשעה באב צמתי במלואו. במהלך הצום לא נפגעה תזונת התינוק מכיוון שהקפדתי לשאוב את המנות מוקדם ככל שיכולתי, אולם בארבעת הימים שלאחר הצום תפוקת החלב שלי נפגעה קשות ונאלצתי לשלב מתן תחליף חלב אם. כיצד עלי לנהוג בצום יוה"כ? (אציין, כי אינני מצליחה לשאוב מנות "ספייר" מעבר למנה אחת)
תשובה: מי אמר שמה שארע בתשעה באב יחזור גם ביום כיפור? גם מזג האוויר משתנה. ייתכן שאם תשתי הרבה בעיוכ"פ (לפחות כל שעה כוס מים), תימנעי ממאכלים מלוחים וחריפים ותימצאי כל היום במקום ממוזג, לא תאבדי נוזלים והתופעה אולי לא תחזור. כדאי להתיעץ עם רופא דתי.
שאלה: להכניס אינפוזיה לפני יום כיפור לאשה בהריון: לכבוד הרב אשתי באמצע הריון עובדת כאחות בבית חולים. כרגע בקשו ממנה לעבוד ביום כיפור. האם ניתן לחברה לאינפוזיה במהלך הצום או העבודה כאשר את דקירת המחט יעשו לפני יום כיפור? בברכת גמר חתימה טובה,
תשובה: אם יש חשש שלא תתפקד כהלכה ועלול ליגרם נזק לחולים, מותר לה לאכול לשיעורים גם ביוכ"פ עצמו. אם היא מעדיפה אינפוזיה, יש לחבר את המחט לגוף בערב הצום.